Lissabon isch näbe Coimbra die wichtigschti Universitätsschtadt in Portugal und het ä baar Universitäte: D Universität Lissabon (gründet 1290) ghört zu de ältischte Universitäte in Europa, isch aber noch erä Pause vo meh as 400 Johr 1911 neu gründet worde, wo die medizinische und pharmazeutische Inschdidut, ä polytechnischi Hochschuel und literaturwissenschaftliche Institut neu organisiert worde si. Die Technische Universität Lissabon (gründet 1931) isch eini vo de gröschde Universitäte vo Portugal mit meh as 20.000 Studente und siebe Fakultäte. Die Neui Universität Lissabon, wo 1973 als dritti staatligi Universität gründet worden isch, isch sitdäm uf über 14.000 Studente agwachse und bietet es klassischs Lehrspektrum a. 1968 isch die Katholischi Universität Portugal gründet worde as Privat-Universität vo der katholische Chille mit vier Schtandort in Portugal, drvo ischt Lissabon der jüngscht. D Universität Lusíada Lissabon vo 1986 und die Internationali Universität Lissabon vo 1984 si Privat-Universitäte.